
השופט א' דראל – סגן נשיא:
שָׁמַיִם, בַּקְּשׁוּ רַחֲמִים עָלָי!
אִם־יֵשׁ בָּכֶם אֵל וְלָאֵל בָּכֶם נָתִיב –
וַאֲנִי לֹא מְצָאתִיו –
הִתְפַּלְּלוּ אַתֶּם עָלָי!
אֲנִי – לִבִּי מֵת וְאֵין עוֹד תְּפִלָּה בִּשְׂפָתָי,
וּכְבָר אָזְלַת יָד אַף־אֵין תִּקְוָה עוֹד –
עַד־מָתַי, עַד־אָנָה, עַד־מָתָי?

הַתַּלְיָן! הֵא צַוָּאר – קוּם שְׁחָט!
עָרְפֵנִי כַּכֶּלֶב, לְךָ זְרֹעַ עִם־קַרְדֹּם,
וְכָל־הָאָרֶץ לִי גַרְדֹּם –
וַאֲנַחְנוּ – אֲנַחְנוּ הַמְעָט!
דָּמִי מֻתָּר – הַךְ קָדְקֹד, וִיזַנֵּק דַּם רֶצַח,
דַּם יוֹנֵק וָשָׂב עַל־כֻּתָּנְתְּךָ –
וְלֹא יִמַּח לָנֶצַח, לָנֶצַח.

וְאִם יֶשׁ־צֶדֶק – יוֹפַע מִיָּד!
אַךְ אִם־אַחֲרֵי הִשָּׁמְדִי מִתַּחַת רָקִיעַ
הַצֶּדֶק יוֹפִיעַ –
יְמֻגַּר־נָא כִסְאוֹ לָעַד!
וּבְרֶשַׁע עוֹלָמִים שָׁמַיִם יִמָּקּוּ;
אַף־אַתֶּם לְכוּ, זֵדִים, בַּחֲמַסְכֶם זֶה
וּבְדִמְכֶם חֲיוּ וְהִנָּקוּ.

וְאָרוּר הָאוֹמֵר: נְקֹם!
נְקָמָה כָזֹאת, נִקְמַת דַּם יֶלֶד קָטָן
עוֹד לֹא־בָרָא הַשָּׂטָן –
וְיִקֹּב הַדָּם אֶת־הַתְּהוֹם!
יִקֹּב הַדָּם עַד תְּהֹמוֹת מַחֲשַׁכִּים,
וְאָכַל בַּחֹשֶׁךְ וְחָתַר שָׁם
כָּל־מוֹסְדוֹת הָאָרֶץ הַנְּמַקִּים.

על השחיטה, חיים נחמן ביאליק
אייר, תרס"ג.

מילותיו של חיים נחמן ביאליק המשורר הלאומי נכתבו לאחר אירועי הפוגרום בקישינב בשנת 1903. מאז ועד ימינו אלה, וביתר שאת, בתקופה האחרונה באירועים הנוראיים שאירעו בישובי הדרום ב-7.10.2023, נרצחים יהודים אך בשל יהדותם.

הנאשם שחט, פשוט כך, שלושה בני אדם, וניסה לשחוט שניים נוספים בדרך של שיסוף צווארם בעת שהם בביתם או יצאו ממנו אך ורק בשל יהדותם או בשל כך שחשב שקורבנותיו יהודים. אחד ממעשי הרצח היה רצח כפול של בני הזוג תמר ויהודה כדורי הי"ד בביתם – רצח שהרעיד וטלטל מדינה שלמה ופוענח רק בחלוף שלוש שנים, לאחר שבוצע למרבה הזוועה מעשה רצח נוסף שהביא ללכידתו של הנאשם.

כתב האישום והכרעת הדין
1. הנאשם הורשע לאחר שמיעת ראיות בעבירות הבאות:

1. שתי עבירות של רצח בכוונה תחילה – עבירה לפי סעיף 300(א)(2) לחוק העונשין, התשל"ז-1977 (להלן: חוק העונשין), כנוסחו בעת ביצוע העבירה.

2. עבירה אחת של רצח בנסיבות מחמירות – עבירה לפי סעיף 301א(א)(1), (10) ו-(11) לחוק העונשין.

3. שתי עבירות של מעשה טרור של ניסיון רצח – עבירה לפי סעיף 305(1) לחוק העונשין, התשל"ז-1977, בצירוף סעיף 37(א) לחוק המאבק בטרור.

4. עבירה של מעשה טרור של חבלה חמורה בנסיבות מחמירות – עבירה לפי סעיף 335 (א)(1) בנסיבות סעיף 333 לחוק העונשין, התשל"ז – 1977 בצירוף סעיף 37(א) לחוק המאבק בטרור, התשע"ו-2016. 

5. עבירה של פציעה בנסיבות מחמירות – עבירה לפי סעיף 355(א)(1) בנסיבות סעיף 334 לחוק העונשין, התשל"ז- 1977.

6. עבירה של חברות פעילה בארגון טרור – עבירה לפי סעיף 22(ב) לחוק המאבק בטרור, התשע"ו-2016.

7. שלוש עבירות של כניסה לישראל שלא כחוק – עבירה לפי סעיף 12 לחוק הכניסה לישראל, תשי"ב- 1952. 

2. כתב האישום נגד הנאשם אחז ארבעה אישומים:
האישום הראשון
3. באישום הראשון – הואשם הנאשם בחברות בארגון טרור "המדינה האיסלאמית" (להלן: דאע"ש). לפי הנטען בכתב האישום, הארגון הוכרז כארגון טרור ביום 3.9.2014. הנאשם בשנת 2011 הצטרף לתנועת סלפיה ג'יהדיה ובשנת 2014 נשבע אמונים לארגון הטרור המדינה האסלאמית – דאע"ש, ובכך הפך לחבר בו החל ממועד זה.

4. הנאשם החליט לרצוח יהודים מתוך מניע דתי, לאומני ואידאולוגי וכחלק מחברותו בדאע"ש, ואכן ביצע את המעשים שפורטו באישומים 4-2. משכך נטען כי הנאשם היה חבר בארגון טרור, ביצע פעולות בעבור הארגון ובמטרה לקדם את פעילותו.

5. מאחר והנאשם הורשע בעבירות אלה בעבר, הרי בהכרעת הדין הוא הורשע בעבירה של חברות פעילה בארגון טרור – עבירה לפי סעיף 22(ב) לחוק המאבק בטרור, התשע"ו-2016 (להלן: "חוק המאבק בטרור"), לתקופה שמתחילה במועד שחרורו ממאסר בחודש ינואר 2019.

האישום השני
6. באישום השני הואשם הנאשם בניסיון לרצח הנערה ה' ב'. העובדות שהוכחו היו כי ביום 8.1.2019 נכנס הנאשם לישראל במטרה להרוג יהודים מתוך מניע לאומני ואידאולוגי. הנאשם נשא בכליו שתי סכינים, האחת בעלת להב באורך כ-30 ס"מ (להלן: "הסכין") והשנייה סכין קפיצית בעלת להב באורך כ-15 ס"מ (להלן: "הסכין הקפיצית") ושוקר.

7. הנאשם הגיע לירושלים לשכונת ארמון הנציב, שוטט ברחובות השכונה בכוונה לאתר קורבן יהודי ולרצוח אותו. בשעות הלילה שהה במקלט הבניין ברחוב מרדכי אלקחי 55 בסמוך אליו ישנו מעבר עילי לבניין אחר ברחוב מרדכי אלקחי 17 (להלן: "המקלט"). הנאשם השאיר במקלט את הסכין הקפיצית והשוקר ויצא לשוטט ולאתר קורבן.

8. ביום 9.1.2019 סמוך לשעה 06:50, ראה הנאשם את ה' ב', נערה ילידת 2003 שמתגוררת בשכונת ארמון הנציב בירושלים, צועדת לכיוון מדרגות המובילות מרחבת החניה שברחוב מרדכי אלקחי (למול בית מספר 55) מעלה לחלקו העליון של הרחוב אל תחנת האוטובוס. 

9. הנאשם החליט לרצוח את ה' ב' מתוך מניע לאומני ואידיאולוגי, בשל היותה יהודייה, על יסוד חזותה ומקום מגוריה, והחל ללכת אחריה במהירות כשהוא מדלג במעלה המדרגות. הנאשם השיג את ה' ב' כשהייתה באמצע גרם המדרגות, שלף את הסכין אותה החזיק על גבי המותן והחל לדקור באמצעות הסכין את צווארה של ה' ב' ולנסות לשסף אותו. 

10. הנאשם עשה מספר תנועות דקירה עם הסכין על גבי צווארה וגרם לה' ב' חתך בצוואר באורך כ-7 ס"מ. ה' ב' צעקה זעקת כאב והנאשם נמלט מהמקום במהירות במעלה המדרגות, התרחק מהשכונה, נסע בתחבורה ציבורית, יצא את ירושלים וחזר לביתו בא-ראם. ה' ב' בסיוע אחותה, חזרה לביתה ופונתה לקבלת טיפול רפואי. לה' ב' נגרמו חתך בצוואר וחתך באצבע ימין, שני החתכים הצריכו תפירה תחת הרדמה.

11. העבירות שבהן הורשע בגדרו של אישום זה הן מעשה טרור של ניסיון רצח – עבירה לפי סעיף 305(1) לחוק העונשין, התשל"ז-1977, בצירוף סעיף 37(א) לחוק המאבק בטרור, התשע"ו-2016; פציעה בנסיבות מחמירות – עבירה לפי סעיף 335(א)(1), בנסיבות סעיף 334 לחוק ו-כניסה לישראל שלא כחוק – עבירה לפי סעיף 12 לחוק הכניסה לישראל, התשי"ב-1952 (להלן: "חוק הכניסה לישראל").

האישום השלישי
12. בגדרו של האישום השלישי הורשע הנאשם ברצח בני הזוג יהודה ותמר כדורי ז"ל (להלן: "המנוחה", "המנוח"). בני הזוג ילידי  1947 ו-1950 בהתאמה, נשואים שהתגוררו בדירה מספר 7 ברחוב מרדכי אלקחי מספר 17 (או מספר 55, לפי הכניסה העליונה), בירושלים (להלן: "הדירה"). 

13. ביום 10.2.2019 שב ונכנס הנאשם לישראל במטרה להרוג יהודים מתוך מניע לאומני ואידיאולוגי. הוא חזר למקלט כמפורט באישום השני, ונטל משם את הסכין והשוקר אותם השאיר במקום מחבוא במקלט. הנאשם שוטט ברחובות השכונה בכוונה לאתר קורבן יהודי ולרצוח אותו. סמוך לשעה 21:30 הבחין הנאשם במנוח המגיע ברכבו לרחבת החניה שלפני הכניסה לבניין, ברחוב מרדכי אלקחי 55.

14. הנאשם ראה כי המנוח חובש כיפה לראשו וכי הוא יוצא מן הרכב בעודו מונע, פורק שקיות מצרכים ופונה לכיוון הדירה. הנאשם צעד אחר המנוח במרחק מה, נכנס לבניין בעקבותיו ועקב אחריו כשירד במדרגות לכיוון מפלס הדירה. הנאשם עצר בעיקול גרם המדרגות המוליך למקלט הבניין וצפה על מעשיו של המנוח בעת שנכנס לדירה. 

15. זמן קצר לאחר מכן יצא המנוח מהדירה ושב לרכב המונע. הנאשם ראה זאת מהמקום שבו צפה, התקרב לדירה, פתח את הדלת שלא הייתה נעולה ונכנס לתוך הדירה. הנאשם עבר בין החדרים ומצא את המנוחה כשהיא שוכבת במיטתה בחדר השינה. הנאשם החליט להמית את המנוחה, ודקר אותה באמצעות הסכין הקפיצית בצווארה מספר פעמים. הוא עזב את חדר השינה והסתתר בחדר אחר, בו המתין לשובו של המנוח. המנוח חזר לדירה עם המצרכים, סידר אותם במטבח וישב לאכול. בעת שהמנוח צעד לכיוון החדר שבו הסתתר הנאשם, הסתער עליו הנאשם ודקר אותו למותו בסכין הקפיצית. 

16. לאחר המעשים הנאשם נותר בדירה עוד מספר שעות, במהלכן שטף את ידיו ואת הסכין בכיור המטבח. הנאשם הוציא את מפתח הדירה שהיה נעוץ בחריץ המנעול בצידה הפנימי של הדלת ונעל אחריו את דלת הדירה.

17. הרשעת הנאשם היא בשתי עבירות של רצח בכוונה תחילה – עבירה לפי סעיף 300(א)(2) לחוק העונשין, כנוסחו בעת ביצוע העבירה (שתי עבירות);ו- כניסה לישראל שלא כחוק – עבירה לפי סעיף 12 לחוק הכניסה לישראל. 

האישום הרביעי
18. בגדרו של האישום הרביעי הורשע הנאשם במעשה רצח ובניסיון לרצח. האירוע נושא אישום זה אירע שלוש שנים מאוחר יותר לאחר שהנאשם שוחרר ממעצר מנהלי ביום 17.3.2022 ושב לבית אמו בחברון. 

19. ביום 20.3.2022 השאיר הנאשם את מכשיר הטלפון שלו ברשותו של אחיו בא-ראם ונכנס לישראל במטרה להרוג יהודים. הנאשם נשא עליו תיק ובתוכו מגזרי תיל, שוקר חשמלי עם פנס, גז פלפל וסכין בעלת להב באורך כ-15 ס"מ (להלן באישום זה: "הסכין") אותה רכש יום קודם לכן. הנאשם עטה כפפות על ידיו. הנאשם טיפס על גדר ההפרדה בין א-ראם לבית חנינה ונכנס לישראל, כשפניו לעיר ירושלים. לאחר הליכה רגלית עלה על מונית ונסע לאזור תלפיות.

20. הנאשם הגיע בשעת ערב מאוחרת לשכונת ארמון הנציב, שוטט ברחובות השכונה בכוונה לאתר קורבן יהודי ולרצוח אותו מתוך מניע לאומני ואידיאולוגי. לאחר כמה שעות, סמוך לשעה 01:20 ביום 21.3.2022, נכנס הנאשם לבניין ברחוב חנוך אלבק 11 בירושלים, עלה לקומה הראשונה, ניסה לפתוח את דלת הדירה הראשונה מימין אך לא הצליח כיוון שהייתה נעולה. הוא ניגש לדלת השנייה באותה קומה, פתח אותה כשהוא אוחז ביד אחת את הסכין ובידו השנייה  בשוקר ומאיר את דרכו באמצעות הפנס המורכב על השוקר. 

21. הנאשם הבחין באיוון טירוונסקי ז"ל, יליד 1985 (להלן: המנוח), אזרח מולדובה העובד בישראל, שהתגורר בדירה יחד עם איגור אונוי, יליד 1984 (להלן: איגור). השניים, המנוח ואיגור היו ישנים במיטתם ואדם נוסף היה ישן בחדר אחר.

22. הנאשם, שהניח שקורבנותיו יהודים, ניגש למיטתו של המנוח המצויה בצדו הימני של החדר, דקר את המנוח בעודו ישן באמצעות הסכין דקירה עמוקה בצוואר. לאחר מכן הסתובב לכיוון המיטה שהייתה בצדו השמאלי של החדר ודקר את איגור באמצעות הסכין דקירה עמוקה בצוואר. המנוח שקם ממיטתו, נעמד בחדר. הנאשם נס מהדירה והמנוח יצא בעקבותיו. לאחר שהמנוח שב לדירה הוא התמוטט ומת. לאיגור נגרמו חבלות קשות. 

23. העבירות שבהן הורשע הן רצח בנסיבות מחמירות – עבירה לפי סעיפים 301א(1),(10) ו-(11) לחוק העונשין; מעשה טרור של ניסיון רצח – עבירה לפי סעיף 305(1) לחוק, בצירוף סעיף 37(א) לחוק המאבק בטרור; מעשה טרור של חבלה חמורה בנסיבות מחמירות – עבירה לפי סעיף 335(א)(1), בנסיבות סעיף 333 לחוק, בצירוף סעיף 37(א) לחוק המאבק בטרור; כניסה לישראל שלא כחוק – עבירה לפי סעיף 12 לחוק הכניסה לישראל.

הראיות לעונש
24. לבקשת המאשימה הונח לפנינו תסקיר נפגעי עבירה, שנערך עבור ילדיהם של בני הזוג כדורי. התסקיר מבוסס על מפגשים עם בתם ובניהם של המנוחים ועל המסמכים. הוא מתאר את הרשמים של עורכת התסקיר מהמפגש עם הילדים, ומלמד על תמונת נזק עצובה ומכמירת לב, בשל אובדן כפול של שני ההורים באופן פתאומי ובביתם מבצרם, ובנסיבות כה קשות. לצד זאת הוזכר חוסר הוודאות באשר לזהות הרוצח עד לתפיסת הנאשם, שלווה בחשדות כלפי מי מהילדים, ופורט מידע על אודות המנוחים והילדים. מטעמים של צנעת הפרט לא נוכל לפרט את הדברים שנכתבו ונסתפק בהערכתה של עורכת התסקיר את תמונת הנזקים כ'קשה מנשוא' ובתיאור חומרת האובדן הבלתי הפיך שנגרם להם והשלכותיו הנרחבות על חייהם. ההמלצה בתסקיר היא לפיצוי כספי משמעותי לשלושת הילדים.

25. המאשימה הגישה את גיליון הרישום הפלילי. לפי הגיליון לחובת הנאשם הרשעות קודמות בעבירות ביטחוניות ובהן הסתה ותמיכה בארגון עוין (משנת 2018) – בגינה נדון ל-9 חודשי מאסר, חברות בהתאגדות בלתי חוקית והפרת הוראה בדבר סגירת שטח (משנת 2013)- בגינן נדון ל-42 חודשי מאסר ולפני כן הורשע בעבירות רכוש ונדון גם לכן למאסר. סמוך לאחר מעשי הנאשם נושאי אישומים 2 ו-3, נעצר הנאשם במעצר מנהלי ושוחרר ממנו בסמוך לביצוע המעשים נושאי אישום 4.  

עיקרי הטיעונים לעונש
26. באת כוח המאשימה עמדה על החריגות הרבה שיש בדיון בעונשו של הנאשם. היא הגדירה אותו כ'אכזרי וחסר מעצורים' ותיארה את המעשים שנעשו על רקע שנאה, אידיאולוגיה חולנית ומעוותת, לא אנושית המונעת משנאה דתית טהורה בכוונה לרצוח כמה שיותר יהודים.

27. בהתייחסה לערכים המוגנים הפנתה באת כוח המאשימה לערך של קדושת החיים. הנאשם, חבר בארגון הטרור דאעש, ביצע מעשי טרור של רצח חפים מפשע, ומעבר לקטילת חייהם של שלושה בני אדם, וניסיון לקטול את חייהם של שניים אחרים, תוך פציעתם, הביאו מעשיו של הנאשם לזריעת פחד ואימה כלפי החברה כולה ולפגיעה בתחושת הביטחון הכללית. אותו טרור מכוער ונתעב הביא בעיקר בקשר עם האישום השלישי לכך שמדינה שלמה חשה טלטלה ורעדה. על רקע זה טענה המאשימה לכך שמידת הפגיעה בערכים המוגנים היא ברף הגבוה: שלושה קורבנות נרצחו בביתם, על לא עוול בכפם, והאחרים ניצלו בנס מתוצאה דומה שהנאשם ביקש להביא עליהם. לצד זאת עמדה באת כוח המאשימה על ההיבטים הנפשיים לנפגעים שנותרו בחיים ולבני המשפחה שלהם ושל אלו שנרצחו.

28. באת כוח המאשימה לא עתרה להטלת עונש נפרד על העבירות נושא האישום הראשון, אלא טענה כי אלה מקרינות על האישומים האחרים. בהתייחסה לאישומים השני, השלישי והרביעי היא פירטה לגבי הנסיבות של כל אחד מהם, ועמדה על ההשפעה שהייתה לכל אירוע על הנפגעים. 

29. בהתייחסה לנסיבות המחמירות, ציינה באת כוח המאשימה כי נסיבות אלה התקיימו במלואן: תכנון מוקדם, לנאשם חלק בלעדי בביצוע, הנזק בפועל, הנזק הפוטנציאלי, השליטה באירועים ועוד. לשיטתה, באותם אירועים שבהם נדרש לקבוע מתחם מדובר במתחם צר, שכמעט ואינו מותיר מקום לנסיבות שאינן קשורות לביצוע העבירות, ואין נסיבות כלשהן שיכולות להצדיק הקלה בעונשו של הנאשם. 

30. על רקע זה עתרה המאשימה להטלת שלושה מאסרי עולם מצטברים בגין שני מעשי הרצח של בני הזוג כדורי ז"ל וכן בגין מעשה הרצח של איוון טירוונסקי ז"ל. לגבי מעשים אלה ביקשה המאשימה לקבוע כי מדובר ברצח חריג בחומרתו, וזאת בשים לב להשתייכות הנאשם לארגון טרור, ולנסיבות הנוספות, תוך הפנייה להנחיית פרקליט המדינה 9/18.

31. באשר לעבירות ניסון הרצח והפציעה, הגישה המאשימה פסיקה שתומכת בעמדתה וביקשה לקבוע בגין ניסיון הרצח ועבירת הפציעה בנסיבות מחמירות מתחם שנע בין 23 ל- 26 שנות מאסר ולהטיל על הנאשם עונש של 25 שנות מאסר. בגין ניסיון הרצח ועבירת החבלה שבוצעו כלפי איגור מתחם שנע בין 26 ל-29 שנות מאסר, ולהטיל על הנאשם עונש של 28 שנות מאסר.

32. לסיכום, המאשימה ביקשה אפוא להטיל על הנאשם שלושה מאסרי עולם, ו-53 שנות מאסר שירוצו כולם במצטבר, ולצד זאת לקבוע כי הרצח היה 'חריג בחומרתו'. כמו-כן ביקשה המאשימה לפסוק פיצוי לנפגעים. 

33. באי כוח הנאשם לא חלקו על כך שמדובר במעשי רצח חמורים וקשים. הם הסכימו לכך שיש להטיל את עונשי המאסר במצטבר וחלקו על עמדת המאשימה בשני היבטים: 

האחד, לטענתם, אין מקום לקבוע כי מדובר ברצח חריג בחומרתו, שכן הסמכות לקבוע כך נתונה למקרים חריגים ביותר, ואין להידרש לרקע לביצוע העבירה. לטענתם, הנסיבות שנקבעו בהנחיית פרקליט המדינה אינן מתקיימות במקרה זה. טענה נוספת בהקשר לכך הייתה כי אין להלום קביעה כזו, שהיא קביעה עונשית, מכוח חוק שחרור על תנאי ממאסר, התשס"א-2001 (להלן: "חוק שחרור על תנאי ממאסר") ולא מכוח חוק העונשין.

השני, באי כוח הנאשם חלקו על מתחמי העונש שלהם טענה המאשימה. אף שהסכימו להבחנה שנעשתה בין האישום השני לאישום הרביעי, הם סברו כי יש לקבוע מתחמים שהעונשים בהם הם נמוכים יותר והרף התחתון בהם אינו עולה על 18-15 שנות מאסר.


דיון והכרעה
34. שופטים הדנים בתיקי פשיעה חמורה נחשפים למעשי זוועה. העיסוק במעשי רצח, ובעבירות מין קשות, חושף מטבע הדברים את מי שעוסק בכך למבצעי המעשים המחליאים והמתועבים ביותר מן הצד האחד, ולקורבנותיהם של המעשים, אם נותרו בחיים, לבני המשפחה, ולמי שסבלו פגיעה פיזית ויותר מכך פגיעה נפשית מהחמורות שיש.

35. אף בעולם הקשה, מלא הסבל והיגון הזה, מעשיו של הנאשם הם מעשים חריגים לחומרה, שהמלים הנכתבות אינן יכולות לבטא אותן. המדובר בסדרת מעשים נוראיים, שבה נשחטו ונטבחו, כך ממש, אנשים חפים מפשע בביתם מבצרם, על לא עוול בכפם, רק בשל היותם יהודים, שהנאשם הגיע אל ביתם. שני הפצועים היו אמורים, מבחינת הנאשם, למות גם הם, אלא שתכניתו לא צלחה. אם ננסה לדמות לעצמנו את השטן או את שליחיו, הרי שהנאשם במעשים השטניים הוא בהחלט מי שניתן לראותו כאחד השליחים.

36. כאמור, אין מחלוקת על כך שיש לדון את הנאשם לשלושה מאסרי עולם מצטברים וכן לעונשי מאסר בגין העבירות הנוספות, שגם הם יצטברו (ר' לעניין הצטברות העונשים בעבירות אלה  ע"פ 5995/21 אבו אלחסנה נ' מדינת ישראל, פסקה 37 (16.6.2022); ע"פ 8686/15 רומן גריבוב נ' מדינת ישראל, פסקה 51 (3.10.2017); ע"פ 5066/18 רוזקוב נ' מדינת ישראל, פסקה 68 (4.9.2022)). 

37. המחלוקת היא אפוא לגבי העונשים הנוספים ולגבי הקביעה כי הנאשם ביצע רצח חריג בחומרתו.

ביצוע מעשה הרצח בנסיבות חריגות בחומרתן
38. המונח 'רצח חריג בחומרתו' הוכנס לספר החוקים בתיקון מס' 14 לחוק שחרור על תנאי ממאסר והביא להוספת סעיף 30ב' לחוק זה:

"(א)	בית משפט שהרשיע אדם ברצח רשאי לקבוע, לעניין המלצה לקציבת עונש מאסר, שאותו אדם ביצע את המעשה בנסיבות חריגות בחומרתן.

(ב)	קבע בית המשפט כאמור בסעיף קטן (א) יחולו הוראות סעיף 29 בשינויים אלה:

(1)	על אף האמור בסעיף קטן (א) ועדת שחרורים מיוחדת לא תמליץ להקל בעונשו של האסיר בטרם חלפו לפחות 15 שנים מהיום שבו החל לשאת את מעצרו, ובלבד שהתקופה שתמליץ לקצוב לא תפחת מ-40 שנים..."

39. הוראה נוספת שבה יש נפקות לקביעה שהמעשה בוצע בנסיבות חריגות בחומרתן הוכנסה במסגרת התיקון לסעיף 30 לחוק הממשלה, התשס"א-2001 (להלן: חוק הממשלה). בתיקון 10 לחוק הוסף סעיף 8ב'(א1) קבע כי:

"לא ייכלל בהחלטה על שחרור אסיר כאמור בסעיף קטן (א) אדם שהורשע ברצח, שלגביו קבע בית המשפט כאמור בסעיף 30ב(א) לחוק שחרור על תנאי ממאסר, התשס"א-2001, שהוא ביצע את המעשה בנסיבות חריגות בחומרתן"

40. המאשימה ביקשה לקבוע כי מעשה הרצח אכן בוצע בנסיבות חריגות בחומרתן. הסיבה שניתנה לכך הייתה הצהרתית – ערכית ולאו דווקא מעשית, שכן בעניינו של הנאשם חל סעיף 40 לחוק המאבק בטרור, שמגביל ממילא את האפשרות לקציבת עונשו. באי כוח הנאשם חלקו על התקיימות הנסיבות המצדיקות את הקביעה האמורה וטענו כי עניינו של הנאשם אינו נופל בגדר המקרים המפורטים בהנחיית פרקליט המדינה המצדיקים עתירה לקביעה כאמור.

41. אין חולק כי יש לנקוט זהירות בטרם קביעה כי הנסיבות "חריגות בחומרתן", ולעשות כן במשורה. 

בע"פ 7899/16 אבו חאשיה נ' מדינת ישראל, פסקה 6 (16.10.2018) (להלן: עניין אבו חאשיה) נקבע בעניין זה כלהלן:

"מובן כי כל מעשה רצח הוא מזעזע בפני עצמו, ובשפת הדיבור היומיומי קיים קושי לקבוע כי מעשה רצח מסויים איננו 'חריג בחומרתו'. למרות זאת, המחוקק מצווה עלינו להגדיר מעשי רצח 'חריגים בחומרתם' בהשוואה למקרי רצח המובאים בדרך כלל לפתחם של בתי המשפט. ברור אפוא, כבר מתוך לשון החוק, כי הוראת סעיף 30ב נועדה למקרים חריגים, ויישומה צריך להיעשות במשורה... על פי דברי ההסבר להצעת החוק, סעיף זה מיועד ל'מעשי רצח חריגים, אכזריים או מרובי קורבנות' (ה"ח 566; ראו גם הדוגמאות שהוזכרו במהלך הליכי החקיקה (פרוטוקול מס' 237 מישיבת ועדת החוקה, חוק ומשפט מיום 22.9.2014)... אינני סבור כי תנאי להפעלת סעיף 30ב הוא הצטברות של מספר רכיבים בעלי חומרה יתרה; אך אני נכון לקבל את הטענה כי לא כל מניע אידיאולוגי מוביל בהכרח להגדרה של 'נסיבות חריגות בחומרתן'". ראו גם ע"פ 4039/19 נחמני נ' מדינת ישראל, פסקאות 100-93 וההפניות שם (17.3.2021)). 


42. המקרה שלפנינו הולם את הקביעה כי הנסיבות של מעשי הרצח הן 'חריגות בחומרתן'. מדובר בהצטברות של שלושה אירועים שונים, בהם הנאשם ביקש לקטול חמישה בני אדם והצליח בקטילתם של שלושה, לא משום שלא ניסה, אלא משום שהניסיון לגבי שניים לא צלח; בין קורבנותיו היו אנשים שישנו במיטותיהם, ונערה צעירה אליה התגנב מאחור – כל אלה מאופיינים בסגנון תקיפה זהה: דקירות סכין היישר באזור הצוואר, בלי שיש לקורבן יכולת להתגונן ותוך ניסיון ברור להביא למותם; הנאשם ביצע את המעשה כשהוא חדור שנאה עמוקה, ואף חזר לבצעם בהפרש של שנים, שבהן שהה במעצר מנהלי, כשהוא בלתי נלאה ממימוש תפיסת עולמו הרצחנית ועדיין נותר נחוש לרצוח יהודים; ובאשר לבני הזוג כדורי עשה כן לבני אותו "תא משפחתי" (ר' תפ"ח (ת"א) 23881-12-15 מדינת ישראל נ' חליל (28.11.2016)). התרשמותנו מתגובותיו בחקירה ובמשפט של הנאשם והאופן בו התנהג, לימדו על היעדר כל חרטה או צער ואף ההיפך – ניכר כי הנאשם התגאה במעשיו ושמח בהם.

43. לא מצאתי ממש בטענות כי הוראות אלה אינן כלולות בחוק העונשין אלא בחוק שחרור על תנאי ממאסר. המדובר בהוראות חוק תקפה ורלוונטית ואין במיקומה עלי ספר החוקים כדי לגרוע מתוקפה המשפטי. בנוסף אין ממש בטענה ההגנה כי עניינו של הנאשם אינו נופל בגדר המקרים הנזכרים בהנחיית פרקליט המדינה, שהרי בהנחייה גופה צוין כי אין מדובר ברשימה ממצא.

44. אנו קובעים אפוא כי שלושת מעשי הרצח שביצע הנאשם בוצעו בנסיבות חריגות בחומרתן (משמעות קביעה זו היא כי הנאשם לא יוכל להשתחרר ממאסר מטעמים של ניהול יחסי החוץ של המדינה וביטחונה (לפי סעיף 8ב(א1) לחוק הממשלה)).

מתחמי העונש ההולם והעונשים בעבירות הנוספות
45. קביעת המתחמים נדרשת לעבירות ניסיון הרצח, החבלה והפציעה ולעבירות הנוספות – שנדונו באישומים השני והרביעי. אין צורך להרחיב באשר לערכים המוגנים ולעוצמת הפגיעה בהם, כפי שפרטנו לעיל, לרבות ההשלכות שיש על החרדה הכללית והפגיעה בציבור כולו.
 
46. מעשיו של הנאשם בוצעו ממניע של טרור, ומשכך מדובר בעבירות על חוק המאבק בטרור, שיש בהן כדי להביא להחמרה בענישה בשל עיקרון הגמול (ע"פ 6894/22 אסכאפי נ' מדינת ישראל, פסקה 10 (15.8.2023)). חומרה נוספת נובעת מהסתננות הנאשם לישראל, מספר פעמים במטרה לפגוע ולרצוח יהודים (ע"פ 7716/14  אבו סעיפאן נ' מדינת ישראל, פסקה 11 (27.4.2015)).

47. בחינת מדיניות הענישה מלמדת על מנעד רחב של עונשים שהוטלו על מי שביצעו עבירות של מעשה טרור של ניסיון רצח, שמהן ניתן ללמוד על מתחם העונש ההולם:

1. ע"פ 5937/22 פלוני נ' מדינת ישראל (28.9.2023) – נדחה ערעורו של מערער אשר הורשע בביצוע מעשה טרור של ניסיון רצח. המערער פצע בדקירות סכין נערה יהודייה בת 18 בתחנת אוטובוס בעפולה. על גופה של הנפגעת נמצאו תשעה פצעי דקירה באזור בית החזה, הגב והצוואר – וכל זאת בשל היותה יהודייה. המתחם שנקבע הועמד על 26-20 שנות מאסר והעונש שהוטל היה 23 שנות מאסר בפועל, לצד עונשים נלווים.

2. ע"פ 7193/22  עיוויווי נ' מדינת ישראל (28.1.2024) – נדון עניינם של שניים. באשר לבגיר, שיצא מביתו במזרח ירושלים עם אדם נוסף, צייד עצמו בסכין ועשה דרכו לשער יפו. שם הם דרסו במכוון שני עוברי אורח יהודים, אשר זוהו ככאלה על-פי חזותם ולבושם (חרדי-מסורתי). המערער דלק אחר אחד הקורבנות בעודו שרוע על הכביש, וניסה לדקור אותו. המתחם שנקבע הועמד על 15 עד 22 שנות מאסר בפועל לצד ענישה נלווית, והעונש שהוטל על המערער הועמד על 16 שנות מאסר בפועל, לצד עונשים נלווים.

3. ע"פ 9552/16 קומבוז נ' מדינת ישראל (22.1.2018) – נדחה ערעורו של מערער אשר ארב בגשר המיתרים שבירושלים לעובר ושב, בחיפוש אחר קורבנות יהודים. משזיהה חייל בסמוך, ניסה לדקור אותו בצוואר במטרה להורגו, ובכך פצע אותו. המתחם שנקבע היה בין 12 ל- 19 שנות מאסר בפועל, והעונש שהוטל על הנאשם - 17 שנות מאסר בפועל. 

48. כאשר אנו נותנים ביטוי לנסיבות המחמירות שליוו את ביצוע העבירות, נראה כי יש מקום לקביעת המתחמים הבאים: בגין האירוע נושא האישום השני: עונש מאסר שנע בין 16 ל-20 שנות מאסר לצד עונשים נלווים; ובגין האירוע נושא אישום הרביעי: עונש מאסר שנע בין 18 ל-22 שנות מאסר לצד עונשים נלווים.

49. באשר למיקום עונשו של הנאשם בתוך המתחמים, לא נמצא ולו שיקול אחד שיכול להצדיק את מיקומו עונשו של הנאשם שלא ברף העליון של המתחמים. זאת בהינתן הנסיבות שפורטו לעיל ומסוכנותו הרבה. המסוכנות הנשקפת מהנאשם גבוהה. במשך 11 שנים היה חבר באגון הטרור דאעש, ובמהלכן באופן בלתי נלאה שב וביצע את המעשים הרצחניים המפורטים לעיל מתוך רצון לממש את תפיסת עולמו המעוותת בדבר שחיטת יהודים רבים ככל שיעלה בידו. גם לאחר הפוגה בת כשלוש שנים שנכפתה עליו בשל היותו נתון במעצר מנהלי, שלושה ימים לאחר שחרורו ביצע את מעשה הרצח האחרון שבגינו נעצר והובא למשפט. 

50. העונש שיוטל על הנאשם בגין העבירות שבביצוען הורשע באישום השני יעמוד אפוא על 19 שנות מאסר; והעונש שיוטל עליו בגין העבירות שביצוען הורשע באישום הרביעי (למעט עבירת הרצח) יעמוד על 21 שנות מאסר. 

סיכום
51. על יסוד האמור, אני מציע לחבריי כי נטיל על הנאשם את העונשים הבאים:

1. שלושה מאסרי עולם וכן-40 שנות מאסר שירוצו כולם במצטבר. תקופות המאסר יימנו החל מיום מעצרו 21.3.2022. 

2. פיצוי לנפגעי העבירה לפי הפירוט שלהלן:

לנפגעת העבירה באישום השני – ה' ב' – סכום של 150,000 ₪; 

לנפגעי העבירה באישום השלישי – פיצוי מקסימלי בסכום של 258,000 ₪	בגין רצח תמר כדורי ז"ל וסכום של 258,000 ₪	בגין רצח יהודה כדורי ז"ל. סכומים אלה ישולמו לילדיהם בחלקים שווים (בהתאם לפירוט שתעביר המאשימה);

לנפגע העבירה באישום הרביעי – סכום של 175,000 ₪ לאיגור אונוי (לא נמסרו פרטים לגבי המנוח באותו אישום).

52. נקבע כי מעשי הרצח שביצע הנאשם הם מעשי רצח חריגים בחומרתם, על כל הנובע מכך.


53. המוצגים שנתפסו באירוע נושא האישום הרביעי יחולטו ויושמדו.

השופט א' אברבנאל:
אני מסכים

השופטת ח' זנדברג:
אני מסכימה

הוחלט פה אחד להטיל על הנאשם את העונשים כמפורט לעיל.

ומילה אחרונה לנפגעים: ה', ילדיהם של בני הזוג כדורי, בני המשפחה של איוון, ואיגור. אין מלים שיכולות לתאר את הסבל שחוויתם, את הפציעה בגוף ובנפש שבה נפצעתם, כל אחד ואחת מכם, מי שנפגע בעצמו ומי שאיבד את יקיריו בדרך כל כך מכאיבה ונוראית. אנו מקווים שעם הגיע ההליך לסיומו, יחל תהליך ריפוי והחלמה ואנו מייחלים לכך שלצד הכאב העצום שאינו נעלם לעולם, תמצאו את הדרכים לחיים מלאים וטובים.
זכות ערעור לבית המשפט העליון בתוך 45 יום.

ניתן היום, ה' בשבט התשפ"ה, 3.2.2025 במעמד הצדדים.

